Аб інавацыйных формах работы гісторыка-краязнаўчага музея Косаўскай сярэдняй школы расказала Наталля Яўгенаўна Бялевіч. Акрамя традыцыйных аглядных экскурсій, у музеі праводзяць тэматычныя экскурсіі і музейныя заняткі, якія праходзяць у гульнявой і тэатралізаванай форме. Экскурсаводы ўзнаўляюць карціны жыцця нашых продкаў, іх побыт і звычаі. Наведвальнікі музея могуць паўдзельнічаць у беларускіх народных гульнях, паспрабаваць сябе ў ролі гаспадыні ці гаспадара сялянскага дома, уявіць сябе вучнем школы другой паловы ХХ стагоддзя, пасядзеўшы за старой партай, пагартаўшы падручнікі таго часу, рашыўшы задачы з гэтых падручнікаў. Каб зацікавіць сучаснага наведвальніка, былі створаны відэаэкскурсіі, відэаролікі па гісторыі Івацэвіцкага раёна і Косава, відэапрэзентацыі аб знакамітых земляках. У рамках інавацыйнай дзейнасці школы створаны сеткавы праект “Падарожжа да вытокаў” па фарміраванні грамадзянска-патрыятычных якасцей асобы малодшага школьніка. Дзейнасць праекта арганізавана праз сайт, які створаны на Google-платформе для навучэнцаў, бацькоў і настаўнікаў у форме падарожжа з сістэмай заданняў на кожным этапе.